รู้จัก TAL Education บริษัทติวเตอร์ ที่ใหญ่เท่าบริษัทน้ำมัน
10 ปีที่แล้ว ถ้าเราลงทุน 1 ล้านบาท ในหุ้นของ TAL Education  วันนี้เงินลงทุนของเราจะเพิ่มขึ้นเป็น 27 ล้านบาท หรือเติบโตขึ้นมากถึง 27 เท่า
15 ม.ค. 2564

รู้จัก TAL Education บริษัทติวเตอร์ ที่ใหญ่เท่าบริษัทน้ำมัน / โดย ลงทุนแมน
10 ปีที่แล้ว ถ้าเราลงทุน 1 ล้านบาท ในหุ้นของ TAL Education 
วันนี้เงินลงทุนของเราจะเพิ่มขึ้นเป็น 27 ล้านบาท หรือเติบโตขึ้นมากถึง 27 เท่า
โดย TAL Education คือธุรกิจเกี่ยวกับการศึกษา
ที่มีสินค้าและบริการ คือ “การติวหนังสือ” ให้กับเด็กๆ ในประเทศจีน
และรู้ไหมว่า บริษัทติวเตอร์แห่งนี้ มีมูลค่ามากถึงหลัก “ล้านล้านบาท”
ซึ่งใหญ่พอๆ กับ มูลค่าของ ปตท. บริษัทพลังงานอันดับ 1 ของประเทศไทย
แล้วบริษัทแห่งนี้มีความน่าสนใจอย่างไร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
TAL Education มาจากชื่อเต็มๆ ว่า “Tomorrow Advancing Life Education” 
บริษัทแห่งนี้ เป็นบริษัทติวเตอร์สัญชาติจีน 
ซึ่งถูกก่อตั้งขึ้นโดย คุณ Zhang Bangxin ในปี 2003
ในตอนนั้นคุณ Zhang Bangxin กำลังศึกษา MBA  
และได้ทำงานพาร์ตไทม์หลายงานเพื่อเป็นทุนในการเล่าเรียนของเขา 
ซึ่งงานหนึ่งที่เขาทำก็คือ การติวหนังสือให้แก่เด็กนักเรียน
ผลปรากฏว่า เด็กๆ หลายคนที่เรียนกับคุณ Zhang ทำคะแนนสอบคณิตศาสตร์ได้ในระดับท็อป 
จึงทำให้พ่อแม่ของเด็กๆ หลายคน สนใจส่งให้ลูกมาเรียนพิเศษกับเขามากขึ้นเรื่อยๆ
และอย่างที่หลายคนอาจเคยได้ยินกันมาว่า เด็กๆ ในจีนแข่งขันกันเรื่องการศึกษาสูงมาก
เพราะคนจีนจำนวนไม่น้อยมีความเชื่อว่า การศึกษาเป็นหนึ่งในหนทางที่จะช่วยยกระดับและฐานะความเป็นอยู่ของตนเองและครอบครัวให้ดีขึ้นในอนาคต
เมื่อคุณ Zhang มองเห็นแล้วว่า ธุรกิจติวเตอร์มีแนวโน้มเติบโตได้ดี
คุณ Zhang และเพื่อนอีกคน จึงตัดสินใจก่อตั้งบริษัทติวเตอร์
โดยใช้ชื่อในตอนแรกว่า “Xueersi”
Xueersi เปิดสาขาแรกที่กรุงปักกิ่ง เมืองหลวงของประเทศจีน 
โดยเขาเชื่อว่า การที่จะทำให้ธุรกิจติวเตอร์สามารถเติบโตอย่างยั่งยืน 
สิ่งที่สำคัญที่สุด คือ การรักษาคุณภาพการเรียนการสอน
คุณ Zhang จึงได้ออกแบบ แบบประเมินการสอนของครูที่สอนในสถาบันของเขา เพื่อนำไปพัฒนาปรับปรุงการสอนในโรงเรียนสอนพิเศษอย่างต่อเนื่อง
นอกจากนั้น เขาก็ยังให้ความสำคัญกับการคัดเลือกครูผู้สอน 
โดยคุณครูที่จะมาเป็นติวเตอร์ในสถาบันของเขา
ต้องจบมาจากมหาวิทยาลัยชั้นนำของจีน และมีจิตวิญญาณในการสอนจริงๆ
อีกทั้งได้เริ่มนำเอาเทคโนโลยีมาใช้พัฒนารูปแบบการสอนออนไลน์
จนทำให้ธุรกิจติวเตอร์ของเขา สามารถเติบโตได้อย่างรวดเร็ว
จนในปี 2010 คุณ Zhang ก็สามารถนำสถาบัน Xueersi เข้าระดมทุนในตลาดหุ้นนิวยอร์กได้สำเร็จ
โดยมีมูลค่าบริษัท ณ ขณะนั้นเท่ากับ 45,000 ล้านบาท 
ก่อนที่ในปี 2013 บริษัทจะเปลี่ยนมาใช้ชื่อว่า “TAL Education”
หลังจากนั้นมา TAL Education ก็เติบโตอย่างก้าวกระโดด
จากการลงทุนขยายสาขา พัฒนารูปแบบการสอน
และลงทุนซื้อกิจการสตาร์ตอัปเทคโนโลยี เพื่อนำเอาองค์ความรู้มาพัฒนาระบบการสอนให้มีประสิทธิภาพขึ้น
ปัจจุบัน TAL Education ให้บริการรับสอนตั้งแต่ระดับชั้นประถมศึกษา ไปจนถึงระดับชั้นมัธยมศึกษา
ซึ่งมีวิชาที่เปิดสอน ได้แก่ คณิตศาสตร์ ภาษาอังกฤษ ภาษาจีน ฟิสิกส์ เคมี และชีววิทยา 
โดยให้บริการการเรียนการสอนทั้งในแบบออฟไลน์ และออนไลน์
ซึ่งถ้านับตั้งแต่ก่อตั้งบริษัท จำนวนสาขาที่เปิดสอนได้เติบโตขึ้นมาแล้วกว่า 6 เท่า
ปี 2003 จำนวนสาขาที่เปิดสอน 153 แห่ง
ปี 2020 จำนวนสาขาที่เปิดสอน 936 แห่ง
ปัจจุบัน TAL Education มีสาขากระจายอยู่ใน 90 เมืองในประเทศจีน 
แต่สาขาส่วนมากของ TAL Education จะอยู่ใน 5 เมืองหลักของจีน นั่นคือ ปักกิ่ง เซี่ยงไฮ้ กว่างโจว เชินเจิ้น และหนานจิง
ผลประกอบการของ TAL Education
ปี 2017 รายได้ 31,300 ล้านบาท กำไร 3,480 ล้านบาท
ปี 2018 รายได้ 51,500 ล้านบาท กำไร 5,940 ล้านบาท
ปี 2019 รายได้ 76,800 ล้านบาท กำไร 11,000 ล้านบาท
ซึ่งรายได้ของ TAL Education มาจาก
- รายได้จากการสอนในห้องเรียน 75%
- รายได้จากการสอนออนไลน์ 17%
- รายได้จากการสอนตัวต่อตัว 8%
โดยถ้านับตั้งแต่ที่บริษัทเข้าจดทะเบียนในตลาดหลักทรัพย์นิวยอร์กเมื่อ 10 ปีที่แล้ว 
มูลค่ากิจการของ TAL Education เพิ่มขึ้นมาแล้วกว่า 27 เท่า
หมายความว่า ถ้าเราลงทุนในหุ้นของ TAL Education ด้วยเงิน 1 ล้านบาท 
มูลค่าหุ้น TAL Education ในพอร์ตการลงทุนของเราในวันนี้ จะเพิ่มขึ้นเป็น 27 ล้านบาท
โดยปัจจุบัน มูลค่าบริษัทของ TAL Education เท่ากับ 1.2 ล้านล้านบาท 
ซึ่งใหญ่พอๆ กับ มูลค่าของ ปตท. บริษัทที่ใหญ่ที่สุดในตลาดหุ้นไทย
ความยิ่งใหญ่ของ TAL Education 
ทำให้วันนี้ผู้ร่วมก่อตั้งบริษัทอย่างคุณ Zhang Bangxin
กลายเป็นหนึ่งในนักธุรกิจที่ร่ำรวยที่สุดคนหนึ่งในประเทศจีน 
ด้วยมูลค่าทรัพย์สินทั้งหมด กว่า 357,000 ล้านบาท
เรื่องนี้ก็ทำให้เห็นว่า 
ถ้ามองออกว่าอะไร คือเรื่องที่คนให้ความสำคัญกันเป็นวงกว้าง
แล้วเราสามารถสร้างธุรกิจให้ตอบโจทย์ความสำคัญตรงนั้น
ธุรกิจที่เราทำมันก็มีโอกาสเติบโตได้มาก
อย่างที่คุณ Zhang Bangxin มองเห็นว่า
คนจำนวนมากให้ความสำคัญกับเรื่องการศึกษา
และเขาก็สร้าง TAL Education ขึ้นมา
จนวันนี้ บริษัทติวเตอร์ของเขา กลายเป็นบริษัทมูลค่าล้านล้านบาท ไปแล้ว..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-